ગુજરાતમાં ૨૦૧૭નું વર્ષ નજીક આવતું જાય છે તેમ ભાજપ-કોંગ્રેસમાં આંતરિક જૂથવાદ માથું ઊંચકી રહ્યો છે. ભાજપમાં સત્તા માટે આંતરિક જૂથવાદ કારણભૂત બન્યો છે. તો કોંગ્રેસમાં ૨૦૧૭માં સત્તા આવશે તેવા સ્વપ્નથી અનેક જૂથો આમનેસામને આવી ગયાં છે. પૂર્વ સાંસદ જગદીશ ઠાકોર જેવા નેતાએ બળવો કરી પ્રદેશ પ્રમુખ ભરતસિંહ સોલંકી સામે જ સવાલ ઊભા કર્યા છે. અમદાવાદ કોંગ્રેસ કાર્યાલય પર જગદીશ ઠાકોરના ટેકેદારોએ હલ્લાબોલ મચાવ્યો હતો. જગદીશ ઠાકોર કોંગ્રેસની મૂડીસમાન છે, કારણ કે ઠાકોર સમાજનું મજબૂત પ્રતિનિધિત્વ તેઓ કરે છે. સાથે પૂર્વ મુખ્યમંત્રી માધવસિંહ સોલંકીના જ જૂથના ગણાતાં જગદીશ ઠાકોરે તેમના જ પુત્ર અને પ્રદેશ પ્રમુખ ભરતસિંહ સોલંકી સામે બાંયો ચઢાવી તે વાત રાજકીય નિષ્ણાતો મહત્ત્વની માની રહ્યા છે.